หุ้นไทยวิ่งแรง บวก 26.56 จุด
ปัจจัยต่างชาติหนุนหุ้นไทยบวกต่อเนื่อง ปิดตลาดบวก 26.56 จุด ซื้อขาย 4.5 หมื่นล้านบาท
11 เม.ย. 2556

ปัจจัยต่างชาติหนุนหุ้นไทยบวกต่อเนื่อง ปิดตลาดบวก 26.56 จุด ซื้อขาย 4.5 หมื่นล้านบาท
ดัชนีตลาดหลักทรัพย์แห่งประเทศไทย วันที่ 11 เม.ย. ปรับเพิ่มขึ้นอย่างต่อเนื่องจนกระทั่งปิดตลาดที่ 1,516.81 จุด เพิ่มขึ้น 26.56 จุด หรือ 1.78% ซึ่งต่ำกว่าจุดสูงสุดของวันที่ 1,516.88 จุด เพียงเล็กน้อยเท่านั้น มูลค่าการซื้อขาย 45,106.67 ล้านบาท นำโดยหุ้นกลุ่มสื่อสาร ธนาคาร และอสังหาริมทรัพย์ 
นายปริญทร์ กิจจาทรพิทักษ์ ผู้บริหารสายงานวิเคราะห์หลักทรัพย์  บริษัทหลักทรัพย์ (บล.) เคทีบี (ประเทศไทย) กล่าวว่า ตลาดปรับเพิ่มขึ้นแรงกว่าคาด โดยได้รับปัจจัยหนุนมาจากต่างประเทศ ทั้งการทำสถิติใหม่ของดัชนีดาวโจนส์และเศรษฐกิจที่เป็นบวกมากขึ้น 
"หากสถานการณ์ตึงเครียดในคาบสมุทรเกาหลีไม่ปะทุกลายเป็นสงคราม หุ้นไทยยังบวกได้ต่อ เพราะ underperform ภูมิภาคได้ไม่นาน แต่วันพรุ่งนี้อาจจะปรับขึ้นได้ในกรอบจำกัด และอาจมีแรงขายทำไรออกมาบ้าง เพราะใกล้วันหยุดยาว" นายปริญทร์ กล่าว
นายชัย จิรเสวีนุประพันธ์ ผู้อำนวยการฝ่ายกลยุทธ์ลงทุน บล.โนมูระ พัฒนสิน กล่าวว่า "นักลงทุนกลับมาเลือกเก็งกำไรเป็นรายตัว ในกลุ่มสื่อสารที่มีประเด็นเรื่อง 3G ดักปันผลกลุ่มธนาคาร และกลุ่มอสังหาฯ ที่ยังไม่มีมาตรการควบคุมสินเชื่อออกมาชัดเจน ในขณะที่ตลาดหุ้นภูมิภาคเป็นบวก" 
มูลค่าซื้อขายสูงสุด 5 อันดับหลักทรัพย์
SCB มูลค่า 2,521.75 ล้านบาท ปิดที่ 177.50 บาท +2.50 บาท หรือ +1.43% 
ADVANC มูลค่า 2,038.83 ล้านบาท ปิดที่ 243.00 บาท +6.00 บาท หรือ +2.53%
SIRI มูลค่า 1,753.30 ล้านบาท ปิดที่ 4.16 บาท +0.26 บาท หรือ +6.67%
KBANK &lt;XD&gt; มูลค่า 1,697.17 ล้านบาท ปิดที่ 203.00 บาท +9.50 บาท หรือ +4.91%
CK  มูลค่า1,585.16 ล้านบาท ปิดที่ 24.10 บาท +1.70 บาท หรือ +7.59%